Na temelju članka 6. i članka 33. Zakona o zakupu i kupoprodaji poslovnoga prostora («Narodne novine» br. 125/11, 64/15, 112/18 i 123/24), članaka 25. i 100. Statuta Općine Križ («Glasnik Zagrebačke županije» br. 11/21 i 57/23) i članka 64. Poslovnika Općinskog vijeća Općine Križ («Glasnik Zagrebačke županije» br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**ODLUKU**

**o zakupu i kupoprodaji poslovnoga prostora**

1. OPĆE ODREDBE

Članak 1.

Ovom Odlukom određuju se uvjeti i postupak natječaja za davanje u zakup poslovnoga prostora u vlasništvu Općine Križ i na kojem Općina Križ ima pravo raspolaganja i korištenja te zasnivanje i prestanak zakupa i međusobna prava i obveze Općine Križ, kao zakupodavca i zakupnika, kao i kupoprodaja poslovnoga prostora te garaže i garažnog mjesta u vlasništvu Općine Križ.

Pravne osobe u isključivom ili pretežitom vlasništvu Općine Križ prilikom davanja u zakup poslovnoga prostora obvezne su provoditi javni natječaj i na odgovarajući način primjeniti mjerodavne odredbe Zakona o zakupu i kupoprodaji poslovnoga prostora (u daljnjem tekstu: Zakon).

Odredbe ove Odluke ne primjenjuju se na slučajeve privremenoga korištenja poslovnoga prostora ili dijela poslovnoga prostora radi održavanja sajmova, priredaba, predavanja, savjetovanja, ili u druge slične svrhe, a čije korištenje ne traje duže od 30 dana, odnosno čije korištenje ne traje duže od šest mjeseci ako se prostor koristi u svrhe skladištenja i čuvanja robe.

Članak 2.

Poslovnim prostorom smatraju se poslovna zgrada, poslovna prostorija, garaža i garažno mjesto, sukladno odredbama Zakona.

Članak 3.

Izrazi „ponuditelj“, „ponuđač“, „natjecatelj“ i „sudionik natječaja“ korišteni u ovoj Odluci imaju isto značenje.

Članak 4.

Općinsko vijeće može posebnom odlukom propisati da se pojedini poslovni prostor u vlasništvu Općine Križ može koristiti za obavljanje samo određenih djelatnosti.

Ako zakupnik s kojim je sklopljen ugovor o zakupu poslovnoga prostora, promijeni namjenu poslovnoga prostora utvrđenu odlukom iz stavka 1. ovoga članka, ugovor o zakupu raskida se po sili zakona.

-2-

Ukoliko dođe do raskida ugovora o zakupu sukladno stavku 2. ovoga članka Općina

Križ raspisuje novi natječaj za davanje u zakup poslovnoga prostora. Raniji zakupnik, koji sudjeluje na novom javnom natječaju, nema prvenstveno pravo na sklapanje ugovora o zakupu.

Članak 5.

Poslovnim prostorom u vlasništvu Općine Križ upravlja općinski načelnik Općine Križ.

U obavljanju poslova iz stavka 1. ovoga članka općinski načelnik, u skladu s odredbama Zakona, drugih zakona i propisa te odredaba ove odluke i drugih akata:

* odlučuje o davanju u zakup poslovnoga prostora,
* odlučuje o namjeni ili promjeni namjene poslovnoga prostora, ako općinsko vijeće nije odredilo namjenu,
* odlučuje o zamjeni poslovnoga prostora,
* može imenovati radno tijelo za provedbu javnog natječaja,
* raspisuje natječaj za davanje u zakup poslovnoga prostora,
* odobrava potrebne elemente za utvrđivanje visine zakupnine odnosno početni iznos zakupnine za poslovni prostor koji se daje u natječaj, kao i za utvrđivanje vrijednosti poslovnog prostora za prodaju, u skladu sa Zakonom i ovom Odlukom,
* odlučuje o uplati jamčevine od strane osoba koje sudjeluju u natječaju ili o drugim instrumentima osiguranja ozbiljnosti ponude odnosno zaključenja ugovora o zakupu, kao i osiguranja plaćanja zakupnine, po potrebi,
* određuje rok za davanje u zakup poslovnoga prostora,
* određuje rok za dostavu ponuda,
* odlučuje o mjestu objave natječaja za zakup,
* odobrava uređenje poslovnoga prostora,
* odlučuje o zajedničkom ulaganju sredstava zakupnika i zakupodavca u poslovni prostor,
* odlučuje o povratu uloženih sredstava zakupnika,
* odlučuje o zajedničkom zakupu,
* daje suglasnost za davanje poslovnoga prostora u podzakup, u Zakonom dopuštenim slučajevima,
* odlučuje o prestanku zakupa poslovnoga prostora,
* odobrava sklapanje novog ugovora o zakupu sa zakupnikom koji s općinom ima sklopljen ugovor o zakupu na temelju javnog natječaja i u drugim slučajevima utvrđenim Zakonom, ovom Odlukom i drugim aktima,
* predlaže općinskom vijeću popis poslovnih prostora koji su predmet kupoprodaje,
* donosi odluku o kupoprodaji poslovnoga prostora odnosno suvlasničkog dijela poslovnog prostora, ovisno o vrijednosti poslovnog prostora,
* odlučuje i o drugim uvjetima natječaja, kao i o drugim pitanjima u svezi zakupa i kupoprodaje poslovnoga prostora.

Upravne, stručne, administrativne i druge poslove vezane uz upravljanje poslovnim prostorima iz ovoga članka obavlja Jedinstveni upravni odjel Općine Križ.

1. UVJETI I POSTUPAK ZASNIVANJA ZAKUPA

Članak 6.

Poslovni prostori u vlasništvu Općine Križ i na kojima Općina Križ ima pravo raspolaganja i korištenja daju se u zakup javnim natječajem.

-3-

Iznimno od odredbe stavka 1. ovoga članka, ugovor o zakupu poslovnoga prostora sklapa se bez javnog natječaja u Zakonom propisanim slučajevima produženja ugovora o zakupu koji nije istekao, ugovora koji je istekao, postupanja s neposrednim posjednicima koji su zatečeni u poslovnim prostorima na kojima je pravo vlasništva utvrđeno u korist Općine Križ te u drugim Zakonom utvrđenim slučajevima, a sve pod uvjetima i po postupku propisanima odredbama Zakona.

Članak 7.

Postupak javnoga natječaja provodi i odluku o najpovoljnijoj ponudi donosi općinski načelnik Općine Križ, sukladno odredbama ove Odluke, Zakona, drugih propisa i akata.

Za poslovne prostore u vlasništvu pravne osobe u isključivom ili pretežitom vlasništvu Općine Križ, postupak natječaja provodi i odluku o najpovoljnijoj ponudi donosi nadležno tijelo utvrđeno aktima te pravne osobe.

Članak 8.

Postupak raspisivanja natječaja za zakup poslovnog prostora započinje donošenjem zaključka općinskog načelnika o raspisivanju natječaja za davanje u zakup poslovnoga prostora, kojim se utvrđuju svi elementi potrebni za provedbu javnoga natječaja*.*

Članak 9.

Za potrebe provedbe postupka natječaja općinski načelnik može rješenjem imenovati posebno radno tijelo (povjerenstvo i sl.) koje će, sukladno odredbama Zakona, ove Odluke te smjernicama općinskog načelnika, provoditi natječaj, otvarati dostavljene ponude te predlagati donošenje akata i drugo.

O svojem radu imenovano tijelo iz stavka 1. ovoga članka sastavlja zapisnik, kojeg potpisuju prisutni članovi tijela koje provodi određenu radnju u postupku.

Zapisničar može biti određen iz redova imenovanog tijela ili općinski načelnik može rješenjem imenovati drugu osobu za zapisničara.

Članak 10.

Natječaj se može objaviti u Narodnim novinama, u dnevnom tisku, na internetskim stranicama Općine Križ, na oglasnoj ploči Općine, putem radija i na drugim mjestima.

O mjestu objave natječaja odlučuje općinski načelnik Općine Križ u svakom pojedinom slučaju.

Članak 11.

Tekst javnog natječaja naročito sadrži, u pravilu, slijedeće odredbe: podatke za identifikaciju poslovnog prostora koji se mogu nedvojbeno utvrditi, namjenu poslovnog prostora, početni iznos mjesečne zakupnine, vrijeme na koje se prostor daje u zakup, vrijeme i

-4-

način pregleda poslovnog prostora, odredbe o prvenstvenom pravu i prednostima na zakup, utemeljene na odredbama drugih važećih propisa te ove Odluke i drugih akata, način i rok za podnošenje pisanih ponuda s naznakom adrese za dostavu ponude, odredbe o otvaranju pisanih ponuda i ostale odredbe i uvjete (uređenje prostora i sl.), sukladno ovoj Odluci te drugim aktima i propisima.

Općinski načelnik može u tekstu natječaja odrediti da Općina Križ ne snosi nikakve troškove u vezi sa sudjelovanjem ponuđača u natječaju te da zadržava pravo prihvatiti ili odbiti svaku ponudu i poništiti natječaj i odbiti sve ponude u bilo koje vrijeme prije sklapanja ugovora, a da pritom ne snosi nikakvu odgovornost prema odbijenom ponuđaču ili ponuđačima, niti je obvezno objasniti odbijenom ponuđaču razloge takvog postupka.

Članak 12.

U natječaju mogu sudjelovati fizičke i pravne osobe, a odabrana može biti samo ponuda ponuditelja koji ispunjava uvjete natječaja.

Članak 13.

U natječaju ne mogu sudjelovati odnosno ne mogu biti izabrani kao najpovoljniji, osobe koje imaju dospjelih nepodmirenih obveza prema državnom proračunu i proračunu općine Križ (u daljnjem tekstu: općinskom proračunu), po bilo kojoj osnovi, kao i oni ponuditelji kojima je sukladno posebnim propisima i aktima odobrena odgoda plaćanja obveza prema državnom i općinskom proračunu, a ne pridržavaju se rokova plaćanja.

Članak 14.

Prigodom raspisivanja natječaja može se propisati da za određeni poslovni prostor ponudu može podnijeti više osoba zajedno (zajednička ponuda), odnosno da više osoba može sklopiti ugovor o zakupu, na strani zakupnika (zajednički zakup), pod uvjetom da su prethodno podmirene sve obveze iz ugovora o zakupu i dugovanja svih osoba po drugim osnovama.

U slučaju zajedničkog zakupa, ugovorom o zakupu će se utvrditi način plaćanja zakupnine i drugi elementi bitni za provedbu zajedničkog zakupa.

Kod zajedničkog zakupa svi zakupnici solidarno odgovaraju za obveze iz ugovora o zakupu.

Ako ugovor o zajedničkom zakupu otkaže jedan ili više zakupnika, drugim zakupcima iz ugovora daje se u zakup cjelokupni prostor, ali najduže do isteka vremena određenog ugovorom o zajedničkom zakupu te preostali zakupnici preuzimaju obvezu plaćanja zakupnine do punog iznosa cjelokupne zakupnine za predmetni prostor. Ukoliko drugi zakupnici ne pristanu na preuzimanje cjelokupnog prostora, ugovor se smatra raskinutim za sve zajedničke zakupnike.

Poslovni prostor za koji je zaključen zajednički zakup ne može se razdvojiti po građevinskim cjelinama.

-5-

Članak 15.

U natječaju za davanje u zakup garaža i garažnih mjesta mogu sudjelovati osobe koje imaju u vlasništvu automobil te imaju prometnu i vozačku dozvolu. Za invalide koji ne mogu voziti, vozačka dozvola nije uvjet.

Ako u natječaju za davanje garaža ili garažnog mjesta sudjeluju osobe koje u zgradi ili u neposrednoj blizini zgrade odnosno mjesta gdje se garaže nalaze, stanuju ili imaju poslovni prostor, pri dobivanju garaže odnosno garažnog mjesta u zakup te osobe imaju prednost, pod uvjetom da su se u prijavi na natječaj pozvali na mogućnost ostvarenja prava prednosti, da su za isto dostavili mjerodavne dokaze, da ispunjavaju uvjete iz natječaja i prihvate najviši ponuđeni iznos zakupnine.

Članak 16.

Ukoliko je bila propisana obveza uplate jamčevine i natjecatelji su uplatili jamčevinu, ista će biti vraćena ponuditeljima čije ponude nisu prihvaćene odnosno odabrane, a jamčevina ponuditelja čija je ponuda utvrđena kao najpovoljnija uračunava se u zakupninu.

Ako natjecatelj čija je ponuda najpovoljnija, u bilo kojoj fazi postupka odustane od natječaja ili sklapanja ugovora o zakupu, kao i nakon sklapanja ugovora unutar jedne godine, nema pravo na povrat uplaćene jamčevine odnosno zakupnine.

Članak 17.

Natječaj se provodi na temelju pisanih ponuda predanih na mjesto i na način utvrđen odredbama javnog natječaja.

Ponude se podnose do roka utvrđenog u tekstu objavljenog natječaja, u zatvorenim omotnicama, na naznačenu adresu i s naznakom „Ne otvarati – ponuda za zakup poslovnoga prostora“.

Rok za podnošenje pisanih ponuda ne može biti kraći od 8 dana od dana objave natječaja.

Članak 18.

Pisana ponuda može se podnijeti na obrascima koje za svaki pojedini natječaj može pripremiti Jedinstveni upravni odjel Općine Križ i mora sadržavati odnosno imati u privitku, svu dokumentaciju i priloge propisane odredbama javnog natječaja, a osobito: ime i prezime ili naziv, adresu prebivališta ili sjedišta te osobni identifikacijski broj, dokaz o registraciji odnosno upisu u registar: sudski, obrtni, udruga, političkih stranaka i drugo, presliku dokumentacije kojom se dokazuje svojstvo osobe koja se poziva na pravo prvenstva, ponuđeni mjesečni iznos zakupnine, kratki opis planirane djelatnosti koju bi ponuditelj obavljao u poslovnom prostoru u zakupu i svu drugu dokumentaciju, izjave i druge priloge tražene odredbama javnoga natječaja.

-6-

Članak 19.

O postupku otvaranja ponuda vodi se zapisnik u koji se unose podaci o objavi natječaja s naznakom poslovnoga prostora koji je predmet natječaja, o vremenu, mjestu i načinu otvaranja

ponuda, o imenima osoba nazočnih otvaranju ponuda, o zaprimljenim ponudama, o početnoj visini zakupnine, o podacima iz ponuda i visini ponuđene zakupnine te drugi podaci o provedbi natječaja.

Članak 20.

Zakašnjele ponude ne otvaraju se, već se iste vraćaju ponuditeljima neotvorene.

Natjecatelji čije ponude nisu potpune te oni koji ne ispunjavaju uvjete natječaja, ne mogu sudjelovati u postupku utvrđivanja najpovoljnijeg ponuditelja.

Članak 21.

Ako se na natječaj javio samo jedan ponuditelj, a ponuđena zakupnina veća je od početne te ako ispunjava i druge uvjete iz natječaja, može se utvrditi da se poslovni prostor daje u zakup tom ponuditelju.

Članak 22.

Pravo prednosti na sklapanje ugovora o zakupu poslovnoga prostora imaju osobe određene zakonom kojim se uređuju prava hrvatskih branitelja iz Domovinskog rata i članova njihovih obitelji ako se te osobe u svojoj prijavi na natječaj za navedeni prostor pozovu na to pravo, ako ispunjavaju uvjete iz natječaja, uvjete iz Zakona te prihvate najviši ponuđeni iznos zakupnine.

Članak 23.

Najpovoljnijom ponudom smatrat će se ona ponuda koja uz ispunjenje uvjeta iz natječaja sadrži i najviši iznos zakupnine.

Članak 24.

Sudionici natječaja obavijestiti će se o najpovoljnijoj ponudi odnosno o drugačijem ishodu natječajnog postupka u roku od 8 dana od donošenja odluke, na način i na mjestu kako je navedeno odredbama javnog natječaja.

Članak 25.

Na odluku o najpovoljnijoj ponudi sudionik natječaja ima pravo na podnošenje pisanog prigovora općinskom načelniku Općine Križ u roku od 8 dana od primitka odluke odnosno od njezine javne objave, ako je tako propisano javnim natječajem.

Odluka o prigovoru mora biti u pisanom obliku i obrazložena te dostavljena podnositelju prigovora, na način utvrđen odredbama odluke o prigovoru.

-7-

Odluka općinskog načelnika o prigovoru je konačna.

Članak 26.

Nakon provedenoga natječaja i donesene odluke Općinskog načelnika o davanju u zakup poslovnoga prostora, odnosno o najpovoljnijoj ponudi, s izabranim ponuditeljem odnosno zakupnikom zaključuje se ugovor o zakupu poslovnoga prostora, kojim se, u skladu sa Zakonom, drugim propisima, ovom Odlukom i drugim aktima, uređuju međusobna prava i obveze između zakupodavca i zakupnika.

Najpovoljniji ponuditelj dužan je najkasnije u roku od 30 dana od dana donošenja odluke o odabiru odnosno davanju u zakup prostora ili do roka kojeg odredi općinski načelnik sklopiti ugovor o zakupu i preuzeti poslovni prostor. Ukoliko najpovoljniji ponuditelj ne postupi po navedenom smatrat će se da je isti odustao od sklapanja ugovora o zakupu te kao i u slučaju kada odustane od sklapanja ugovora,općinski načelnik može izabrati drugu po redu najpovoljniju ponudu ili raspisati novi natječaj.

Ugovor o zakupu poslovnoga prostora, na strani Općine Križ i njezinih tijela, potpisuje općinski načelnik Općine Križ.

Ugovor o zakupu mora biti sastavljen u pisanom obliku i potvrđen (solemniziran) po javnom bilježniku, o trošku zakupnika.

Ugovor o zakupu treba sadržavati elemente propisane odredbama Zakona i akata tijela Općine Križ.

Ugovor o zakupu poslovnoga prostora ne može se sklopiti s fizičkom ili pravnom osobom koja ima dospjelu nepodmirenu obvezu prema državnom proračunu i jedinicama lokalne i područne (regionalne) samouprave, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja, a za ispunjavanje svega navedenoga moraju se dostaviti odgovarajući dokazi.

Članak 27.

Poslovni prostor se, uvažavajući odredbe Zakona, u pravilu, daje u zakup odnosno ugovor o zakupu poslovnog prostora zaključuje se na određeno vrijeme od najduže deset godina, uz mogućnost produljenja za daljnjih najduže deset godina.

Iznimno, od stavka 1. ovoga članka, neposrednim posjednicima, sukladno odredbama Zakona, može se ponuditi sklapanje ugovora o zakupu na određeno vrijeme od pet godina.

Članak 28.

Sklapanjem ugovora o zakupu poslovnog prostora, izabrani ponuditelj prihvaća opće uvjete zakupa propisane ovom Odlukom te potvrđuje činjenicu da je upoznat sa stanjem i opremljenošću prostora koji se daje u zakup, kao i da uzima u zakup poslovni prostor u viđenom stanju te da će ga, u slučaju utvrđene potrebe, urediti i privesti ugovorenoj namjeni o vlastitom

trošku i da se odriče prava primjene instituta stjecanja bez osnove i poslovodstva bez naloga (bez obzira da li će u poslovi prostor ulagati sa ili bez suglasnosti zakupodavca).

-8-

Članak 29.

Poslovni prostor ili dio poslovnoga prostora u vlasništvu Općine Križ nije dopušteno dati u podzakup niti je zakupniku dopušteno po bilo kojoj pravnoj osnovi dati trećoj osobi na korištenje ili sukorištenje poslovni prostor odnosno na bilo koji način omogućiti trećoj osobi korištenje nekretnine koje po svojem sadržaju odgovara podzakupu, osim ako se radi o kampovima, hotelima ili drugim objektima za smještaj turista u vlasništvu Općine Križ, dio nekretnine može se dati u podzakup, u skladu sa Zakonom.

Zakupniku koji je poslovni prostor ili dio poslovnoga prostora u vlasništvu Općine Križ, protivno odredbama Zakona i ove Odluke, dao u podzakup odnosno koji je po bilo kojoj pravnoj osnovi dao trećoj osobi na korištenje ili sukorištenje poslovni prostor u vlasništvu Općine Križ ugovor o zakupu smatra se raskinutim po sili zakona danom utvrđenja nastupa okolnosti davanja u podzakup, na korištenje ili sukorištenje.

Članak 30.

Na dan zaključenja ugovora o zakupu, kao i u slučaju prestanka zakupa kada isti zakupnik ne nastavlja koristiti isti poslovni prostor, odnosno prilikom primopredaje poslovnoga prostora, zakupodavac i zakupnik u nazočnosti predstavnika zakupodavca i zakupnika utvrđuju posebnim zapisnikom podatke o stanju poslovnoga prostora.

Članak 31.

Na ugovore o zakupu garaža i garažnih mjesta na odgovarajući način primjenjuju se mjerodavne odredbe ove Odluke i Zakona, osim odredaba, primjena kojih je na ugovore o zakupu garaža i garažnih mjesta Zakonom isključena.

1. ZAKUPNINA

Članak 32.

Za korištenje poslovnoga prostora po osnovi zakupa, zakupnik je dužan plaćati zakupninu u korist proračuna Općine Križ i to mjesečno unaprijed i najkasnije do desetoga dana u mjesecu.

Članak 33.

Utvrđuju se zone za obračun i najniži iznosi zakupnine po m2 mjesečno za pojedine poslovne prostore ovisno o lokaciji i djelatnosti koja se obavlja u poslovnom prostoru i to:

I. ZONA – **uže središte naselja Križ**, koje obuhvaća područje naselja Križ unutar kruga omeđenog slijedećim sulicama koje također ulaze u zonu: Zagrebačka ulica od groblja do Trga Svetog Križa, Trg Svetog Križa, Ulica Braće Radića do raskrižja sa Žutičkom ulicom, Školska

ulica od Ulice Braće Radića do stepenica prema Ulici Milke Trnine, Ulica Milke Trnine do Ulice Zdeneka Tomičeka, Ulica Zdeneka Tomičeka, Ulica Eugena Satlera, Ulica Jandrinec, Ulica Josipa Badalića do raskrižja s Ulicom Josipa Čopora, Ulica Stjepana Matkovića, Ulica Augusta Šenoe i

-9-

**- Poduzetničke zone na području Općine Križ.**

II. ZONA – **uže središte naselja Novoselec**, koje obuhvaća područje Moslavačke ulice od rotora na Močilu do raskrižja sa Česmanskom ulicom, Kolodvorsku ulicu, Ulicu hrvatske mladeži, Drvodjelsku ulicu i Park hrvatskih mučenika.

III. ZONA **- Sva naselja na području Općine Križ i sve ulice izvan I. i II. zone.**

|  |  |  |  |
| --- | --- | --- | --- |
| **DJELATNOST** | **I. ZONA**  **EUR/m²** | **II. ZONA**  **EUR/m²** | **III. ZONA**  **EUR/m²** |
| ugostiteljstvo | 2,66 | 1,99 | 1,33 |
| trgovina prehrambenim artiklima | 1,33 | 1,00 | 0,66 |
| trgovina neprehrambenim artiklima | 1,99 | 1,33 | 0,93 |
| proizvodna djelatnost | 1,33 | 0,66 | 0,27 |
| uslužna djelatnost, osim trgovine i ugostiteljstva | 1,59 | 1,20 | 0,80 |
| bankarske usluge | 6,64 | 5,31 | 3,98 |
| uredski prostor | 1,06 | 0,80 | 0,53 |
| garaža, garažno mjesto i skladišni prostor | 0,93 | 0,66 | 0,27 |
| prostor za rad udruga | 0,13 | 0,13 | 0,13 |
| prostor za rad političkih stranaka | 0,93 | 0,66 | 0,27 |
| financijsko posredovanje | 3,32 | 1,99 | 1,33 |
| sportske i rekreacijske djelatnosti | 0,13 | 0,13 | 0,13 |
| Napomena: za sve poslovne prostore koji se nalaze u podrumskom dijelu objekta i s njime povezanim prostorom u istom objektu, obračun zakupnine vrši se u visini 50% utvrđenih vrijednosti. | | | |

Navedeni najniži iznosi zakupnine ujedno predstavljaju početne iznose zakupnine.

Članak 34.

Ako za vrijeme trajanja zakupa poslovnoga prostora, za koji je ugovor o zakupu sklopljen temeljem Zakonom propisanih iznimaka od provedbe javnog natječaja, Općina Križ izmijeni kriterije za određivanje visine zakupnine, visina zakupnine iz ugovora o zakupu uskladit će se sukladno izmijenjenim kriterijima Općine Križ, počevši od prvog dana sljedećeg mjeseca koji slijedi nakon mjeseca u kojem je donesena odluka o izmjeni kriterija i to samo ako je tako određen iznos mjesečne zakupnine veći od iznosa mjesečne zakupnine u postojećem ugovoru, a o čemu će se sklopiti dodatak ugovoru o zakupu.

-10-

Ako zakupnik odbije sklopiti dodatak ugovoru o zakupu iz prethodnog stavka ovoga članka, ugovor o zakupu će se raskinuti, a zakupnik nema pravo na naknadu štete zbog raskida.

Članak 35.

U slučajevima Zakonom propisanih slučajeva produljenja ugovora o zakupu, iznos mjesečne zakupnine biti će određen prema kriterijima Općine s obzirom na djelatnost koju zakupnik u prostoru obavlja, osim ako je tako određen iznos zakupnine niži od iznosa mjesečne zakupnine koju zakupnik plaća na temelju važećeg odnosno prijašnjeg ugovora, u kojim slučajevima će se iznos mjesečne zakupnine odrediti kao u postojećem ili u prijašnjem ugovoru o zakupu odnosno u visini zatečene naknade koju korisnik plaća.

Članak 36.

Neposrednom posjedniku ponudit će se sklapanje ugovora o zakupu s iznosom mjesečne zakupnine određenim prema kriterijima Općine s obzirom na djelatnost koju neposredni posjednik u prostoru obavlja, osim ako je tako određen iznos zakupnine niži od iznosa mjesečne zakupnine koju je neposredni posjednik plaćao na temelju prijašnjeg ugovora o zakupu ili druge pravne osnove, u kojem će se slučaju iznos mjesečne zakupnine odrediti prema navedenoj pravnoj osnovi

Članak 37.

Ako je zakupnik zbog radova na javnim površinama djelomično ograničen u obavljanju poslovne djelatnosti, za vrijeme trajanja tih radova zakupnik je dužan plaćati zakupninu umanjenu za 30%, osim za slučaj neznatnog ometanja.

Članak 38.

Prava zakupnika poslovnog prostora u vlasništvu Općine Križ, vezano uz plaćanje zakupnine, produljenje trajanja ugovora o zakupu i drugo koje se odnosi na zakup prostora u zgradi koja je u postupku obnove sukladno zakonu kojim se uređuje obnova zgrada oštećenih potresom na području, između ostalih i Zagrebačke županije, kao i iz drugih propisanih razloga, utvrđena su Zakonom.

1. PRESTANAK ZAKUPA

Članak 39.

Ugovor o zakupu poslovnoga prostora sklopljen na određeno vrijeme prestaje istekom vremena na koje je sklopljen.

Članak 40.

Na postupak i razloge prestanka ugovora o zakupu primjenjuju se odredbe Zakona, drugih propisa i akata.

-11-

1. UVJETI I POSTUPAK KUPOPRODAJE POSLOVNOG PROSTORA

Članak 41.

Poslovni prostor u vlasništvu Općine Križ, osim garaže i garažnog mjesta, može se prodati sadašnjem zakupniku toga prostora, koji ima sklopljen ugovor o zakupu s Općinom Križ, ako taj prostor koristi bez prekida u trajanju od najmanje 5 godina te koji obavlja u tom prostoru dopuštenu djelatnost, uredno ispunjava sve obveze iz ugovora i druge financijske obveze prema Općini, a iznimno pravo na kupnju poslovnoga prostora, osim garaže i garažnog mjesta može ostvariti zakupnik koji se nalazi u zakupnom odnosu s Općinom Križ u roku kraćem od pet godina, s sve pod uvjetima i po postupku propisanima Zakonom i ovom Odlukom.

Članak 42.

Poslovni prostor se prodaje na temelju popisa poslovnih prostora koji su predmet kupoprodaje, a koji će se javno objaviti, na mjestima kako je navedeno aktom kojim se isti Popis utvrđuje.

Popis poslovnih prostora koji su predmet prodaje utvrđuje općinsko vijeće, na prijedlog općinskog načelnika, u skladu s odredbama posebnog propisa kojim se uređuje lokalna samouprava.

Na popis poslovnih prostora koji su predmet kupoprodaje neće se uvrstiti poslovne prostore koji kumulativno ispunjavaju uvjete propisane Zakonom te druge poslovne prostore sukladno posebnim određenjima.

Članak 43.

Poslovni prostor prodaje se po procijenjenoj vrijednosti koju određuje sudski vještak odnosno procjenitelj, određen po postupku i na način propisan odredbama Zakona, uvažavajući iznimke i uvjete propisane Zakonom.

Članak 44.

Plaćanje kupoprodajne cijene poslovnoga prostora obavlja se isključivo jednokratnom uplatom, a rok isplate kupoprodajne cijene ne može biti duži od 30 dana od dana sklapanja ugovora.

Članak 45.

Zahtjev za kupnju poslovnoga prostora u vlasništvu Općine Križ sadašnji zakupnik podnosi Općini Križ u roku od 90 dana od javne objave popisa poslovnih prostora koji su predmet kupoprodaje.

Jedinstveni upravni odjel će u svakom pojedinom slučaju podnesenoga zahtjeva za kupnju poslovnoga prostora, utvrditi da li su ispunjeni svi Zakonom i ovom Odlukom propisani

-12-

uvjeti za kupoprodaju poslovnoga prostora i sastaviti prijedlog akta za odlučivanje o kupoprodaji.

Članak 46.

Poslovni prostor ne može se prodati fizičkoj ili pravnoj osobi koja ima dospjelu nepodmirenu obvezu prema državnom proračunu, jedinicama lokalne i područne (regionalne) samouprave, zaposlenicima i dobavljačima, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja.

U prilog potvrđivanja nepostojanja okolnosti vezanih uz nepodmirene obveze iz prethodnog stavka ovoga članka, Jedinstveni upravni odjel ovlašten je prikupljati podatke potrebne za dokazivanje predmetnih činjenica i to kako od osobe zainteresirane za kupnju poslovnog prostora, tako i od drugih osoba koje raspolažu mjerodavnih podacima.

Članak 47.

Odluku o kupoprodaji poslovnoga prostora donosi općinsko vijeće ili općinski načelnik, ovisno o vrijednosti poslovnoga prostora.

Članak 48.

Na temelju odluke o kupoprodaji poslovnoga prostora općinski načelnik i kupac sklopit će u roku od 90 dana od dana donošenja odluke ugovor o kupoprodaji poslovnoga prostora.

Ugovor o kupoprodaji poslovnoga prostora mora biti sastavljen u pisanom obliku i mora ga potvrditi (solemnizirati) javni bilježnik, o trošku kupca.

Članak 49.

Pravo na kupnju poslovnoga prostora ne može ostvariti zakupnik poslovnoga prostora koji je isti dao u podzakup ili na temelju bilo koje druge pravne osnove prepustio korištenje poslovnoga prostora drugoj osobi.

Članak 50.

Garaža ili garažno mjesto na kojem je uspostavljeno vlasništvo Općine Križ može se prodati na način, po postupku i uz uvjete propisane Zakonom.

VI. PRIJELAZNE I ZAVRŠNE ODREDBE

Članak 51.

Po stupanju na snagu ove Odluke, a radi obveze usklađenja sa zakonskim te odredbama ove Odluke, svim sadašnjim zakupnicima, ukoliko ispunjavaju zakonske uvjete i uvjete iz ove Odluke, ponudit će se sklapanje novih ugovora o zakupu na određeno vrijeme od deset godina, a troškove sastavljanja ugovora i potvrde po javnom bilježniku snosi Općina Križ.

-13-

Članak 52.

Na sve odnose koji nisu regulirani odredbama ove Odluke primjenjuju se odredbe Zakona, opći propisi obveznoga prava o zakupu te drugih mjerodavnih pozitivnih propisa i akata.

Članak 53.

Danom stupanja na snagu ove Odluke prestaje važiti Odluka o zakupu i kupoprodaji poslovnoga prostora Općine Križ («Glasnik Zagrebačke županije» br. 9/19, 5/23 i 10/24).

Članak 54.

Ova Odluka stupa na snagu osmi dan od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 372-01/25-01/04

URBROJ: 238-16-01-25-1

Križ, 29. siječnja 2025.

PREDSJEDNIK OPĆINSKOG VIJEĆA OPĆINE KRIŽ:

Zlatko Hrastić

Na temelju članka 15. stavka 2. Zakona o javnoj nabavi („Narodne novine“ br. 120/16 i 114/22), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**ODLUKU**

**o provedbi postupaka jednostavne nabave u Općini Križ**

**I. OPĆE ODREDBE**

Članak 1.

Ovom Odlukom utvrđuju sepravila, uvjeti i postupci jednostavne nabave robe i usluga te provedbu projektnih natječaja procijenjene vrijednosti manje od 26.540,00 EUR-a i radova procijenjene vrijednosti manje od 66.360,00 EUR-a (u daljnjem tekstu: jednostavna nabava), u javnom naručitelju, jedinici lokalne samouprave - Općini Križ (u daljnjem tekstu: naručitelj).

Procijenjena vrijednost nabave odnosi se na vrijednost nabave bez poreza na dodanu vrijednost (PDV).

Članak 2.

Naručitelj provodi postupke jednostavne nabave, uzimajući u obzir načela javne nabave propisana odredbama Zakona o javnoj nabavi te mogućnost primjene elektroničkih sredstava komunikacije.

Članak 3.

U svim dijelovima pripreme i provedbe jednostavne nabave mora se voditi računa o prepoznavanju, sprječavanju i uklanjanju sukoba interesa, a to se osobito odnosi na sve situacije kada osobe koje su na bilo koji način uključene u postupak jednostavne nabave mogu izravno ili neizravno utjecati na ishod tog postupka, imaju financijski, gospodarski ili bilo koji drugi osobni interes koji bi mogao utjecati na njihovu nepristranost i neovisnost u okviru jednostavne nabave.

**II. OVLASTI I ODGOVORNOSTI**

Članak 4.

Jednostavnu nabavu, u skladu s ovom Odlukom, za naručitelja, u pravilu provode:

- službenik Jedinstvenog upravnog odjela Općine Križ kojemu je u opisu poslova priprema i provedba nabave ili

- drugi službenik Jedinstvenog upravnog odjela Općine Križ kojemu je Općinski načelnik Općine Križ (u daljnjem tekstu: općinski načelnik) usmeno ili pisano povjerio provedbu pojedine jednostavne nabave ili

- ovlašteni predstavnici koje određuje općinski načelnik.

-2-

Općinski načelnik određuje koja od osoba iz prethodnog stavka će provoditi pojedini postupak jednostavne nabave, sukladno odredbama ove Odluke.

U daljnjem tekstu pod nazivom „osoba koja provodi postupak jednostavne nabave“ podrazumijeva se jedna od alternativno navedenih osoba u stavku 1. ovoga članka, a koja je angažirana u svakom pojedinom postupku nabave i koja obavlja poslove u ime i za račun naručitelja, a shodno tome se i u pojedinim daljnjim odredbama ove Odluke mjestimično naznačuje i pojmom „naručitelj“.

Članak 5.

Općinski načelnik, kao zastupnik, čelnik i odgovorna osoba naručitelja:

* donosi plan nabave i sve njegove izmjene tijekom poslovne godine,
* odobrava sve zahtjeve za jednostavnu nabavu tijekom godine,
* potpisuje i ovjerava odluke u postupcima jednostavne nabave,
* potpisuje i ovjerava narudžbenice i ugovore o jednostavnoj nabavi,
* obavlja i druge radnje za koje nisu ovlaštene osobe koje provode postupke jednostavne nabave.

Članak 6.

Kod jednostavne nabave pojedinačne vrijednosti do najviše 0,5% iznosa prihoda bez primitaka ostvarenih u prethodnoj proračunskoj godini, a o kojem može odlučivati općinski načelnik, o izdvajanju novčanih sredstava iz proračuna odlučuje općinski načelnik.

Kod jednostavne nabave pojedinačne vrijednosti iznad 0,5% iznosa prihoda bez primitaka ostvarenih u prethodnoj proračunskoj godini, o izdvajanju novčanih sredstava iz proračuna odlučuje općinsko vijeće.

**III. PRAVILA, UVJETI I POSTUPCI JEDNOSTAVNE NABAVE OBZIROM NA PROCIJENJENU VRIJEDNOST NABAVE**

Članak 7.

Na postupke jednostavne nabave primjenjuju se pravila, uvjeti i postupci propisani ovom Odlukom, a s obzirom na procijenjenu vrijednost nabave kako slijedi:

1. jednostavna nabava u kojoj je procijenjena vrijednost manja od 8.000,00 EUR-a,

2. jednostavna nabava u kojoj je procijenjena vrijednost jednaka ili veća od 8.000,00 EUR-a, a manja od 18.000,00 EUR-a,

3. jednostavna nabava u kojoj je procijenjena vrijednost jednaka ili veća od 18.000,00 EUR-a, a manja od 26.540,00 EUR-a za nabavu robe i usluga odnosno manja od 66.360,00 EUR-a za nabavu radova.

-3-

**III.1. NABAVA U KOJOJ JE PROCIJENJENA VRIJEDNOSTI MANJA OD 8.000,00 EUR-a**

Članak 8.

Postupke nabave u kojima je procijenjena vrijednost nabave manja od 8.000,00 EUR-a, provodi se neposrednim odabirom jednog gospodarskog subjekta, uz mogućnost prikupljanja jedne ili više ponuda.

Zahtjev za dostavu pisane ponude može biti upućen jednom ili više gospodarskih subjekata usmeno ili pisano putem pošte ili neposrednom predajom ili putem elektroničkih sredstava komunikacije.

Za pokretanje postupka i odabir osobe koja će provoditi postupak ove nabave dovoljno je usmeno odobrenje općinskog načelnika.

Postupak ove nabave završava izdavanjem narudžbenice ili plaćanjem u gotovini, u skladu s posebnim propisima.

Pod izdavanjem narudžbenice podrazumijeva se popunjavanje tiskanog obrasca/bloka narudžbenice ili naručivanje u formi dopisa/pismena, kao i putem elektroničke pošte.

**III.2. NABAVA U KOJOJ JE PROCIJENJENA VRIJEDNOSTI JEDNAKA ILI VEĆA OD 8.000,00 EUR-a, A MANJA OD 18.000,00 EUR-a**

Članak 9.

U postupcima nabave u kojima je procijenjena vrijednost nabave jednaka ili veća od 8.000,00 EUR-a, a manja od 18.000,00 EUR-a, postupa se kako slijedi:

* **upućuje se poziv za dostavu ponude na dokaziv način (elektroničkom poštom, faksom, poštanskim putem i sl.) najmanje trima gospodarskim subjektima koji mogu izvršiti predmet nabave**

**ili**

* **se može na internetskoj stranici Općine Križ objaviti poziv za dostavu ponude svim zainteresiranim gospodarskim subjektima.**

Rok za dostavu ponude je do 5 (pet) dana od dana upućivanja poziva za dostavu ponude gospodarskim subjektima ili dana objave poziva na internetskoj stranici. Dan objave ne računa se u rok. Ako završetak roka pada na neradni dan, rok istječe prvi sljedeći radni dan.

Za odabir dovoljna je jedna (1) ponuda koja udovoljava svim traženim uvjetima i zahtjevima naručitelja.

U slučaju da unutar roka iz stavka 2. ovog članka nije dostavljena niti jedna ponuda ili niti jedna valjana ponuda, može se po vlastitom izboru u ime naručitelja uputiti poziv za dostavu ponude na dokaziv način (elektroničkom poštom, faksom, poštanskim putem i sl.) **jednom** gospodarskom subjektu koji može izvršiti predmet nabave.

-4-

**III.3. NABAVA U KOJOJ JE PROCIJENJENA VRIJEDNOSTI JEDNAKA ILI VEĆA OD 18.000,00 EUR-a, A MANJA OD 26.540,00 EUR-a ZA NABAVU ROBE I USLUGA ODNOSNO MANJA OD 66.360,00 EUR-a ZA NABAVU RADOVA**

Članak 10.

U postupcima nabave u kojima je procijenjena vrijednost nabave jednaka ili veća od 18.000,00 EUR-a, a manja od 26.540,00 EUR-a za nabavu robe i usluga odnosno manja od 66.360,00 eura za nabavu radova, postupa se kako slijedi:

* **na internetskoj stranici Općine Križ objavljuje se poziv za dostavu ponude svim zainteresiranim gospodarskim subjektima.**

Rok za dostavu ponude je minimalo 8 (osam) dana od dana objave poziva za dostavu ponuda gospodarskim subjektima na internetskoj stranici. Dan objave ne računa se u rok. Ako završetak roka pada na neradni dan, rok istječe prvi sljedeći radni dan.

U slučaju da unutar roka iz stavka 2. ovog članka nije dostavljena niti jedna ponuda ili niti jedna valjana ponuda, može se po vlastitom izboru u ime naručitelja uputiti poziv za dostavu ponude na dokaziv način (elektroničkom poštom, faksom, poštanskim putem i sl.) **najmanje trima** gospodarskim subjektima koji mogu izvršiti predmet nabave.

Za odabir dovoljna je jedna (1) ponuda koja udovoljava svim traženim uvjetima i zahtjevima naručitelja.

**IV. ZAJEDNIČKE ODREDBE ZA NABAVU JEDNAKU ILI VEĆU OD 8.000,00 EUR-a, A MANJU OD 26.540,00 EUR-a ZA NABAVU ROBE I USLUGA ODNOSNO MANJU OD 66.360,00 EUR-a ZA NABAVU RADOVA**

Članak 11.

Postupci nabave iz članaka 9. i 10. ove Odluke pokreću se odlukom općinskog načelnika, kojom se određuje način postupanja sukladno ovoj Odluci i imenuju se ovlašteni predstavnici za jednostavnu nabavu i to najmanje tri osobe koje pripremaju i provode postupak nabave te koja mora najmanje sadržavati podatke o predmetu nabave, podatke o procijenjenoj vrijednosti nabave i podatke o poziciji proračuna na kojoj će izvršeni rashodi biti evidentirani.

Članak 12.

Poziv za dostavu ponude iz članaka 9. i 10. ove Odluke u pravilu sadrži, kako je primjenjivo u svakoj pojedinoj nabavi:

1. naziv i sjedište naručitelja, OIB
2. procijenjenu vrijednost nabave
3. opis predmeta nabave i tehničke specifikacije
4. troškovnik
5. mjesto i rok isporuke robe / pružanja usluga / izvođenja radova
6. trajanje ugovora
7. uvjete i zahtjeve koje gospodarski subjekti moraju ispuniti
8. vrste jamstava ako se traže

-5-

1. način izrade i način dostave ponude
2. rok za dostavu ponude
3. adresu za dostavu ponude
4. naznaku da cijena mora biti izražena u važećoj valuti i pisana brojevima
5. kriterij za odabir ponude
6. kontakt osobu, broj telefona i adresu elektroničke pošte
7. drugo, primjenjivo za pojedini postupak nabave.

Sve izjave i dokumenti koje naručitelj traži u pozivu za dostavu ponude mogu se dostaviti u neovjerenoj preslici. Neovjerenom preslikom smatra se i neovjereni ispis elektroničke isprave.

Članak 13.

U postupcima iz članaka 9. i 10. ove Odluke ponude mogu biti dostavljene putem pošte ili neposrednom predajom na urudžbenom zapisniku Općine Križ ili elektroničkim sredstvima komunikacije ili na eventualno drugi način koji će biti priopćen ili naveden u pozivu za dostavu ponude, vodeći računa o primjerenom u svakom pojedinom postupku nabave.

Članak 14.

U tijeku trajanja roka za dostavu ponude ponuditelj može izmijeniti svoju ponudu ili od nje odustati.

Ako ponuditelj tijekom roka za dostavu ponuda mijenja ponudu, smatra se da je ponuda dostavljena u trenutku dostave posljednje izmjene ponude.

Nakon isteka roka za dostavu ponuda, ponuda ili konačna ponuda se ne smije mijenjati.

Ponuda obvezuje ponuditelja do isteka roka valjanosti ponude, a na zahtjev osobe koja provodi postupak jednostavne nabave ponuditelj može produžiti rok valjanosti svoje ponude.

Članak 15.

U postupcima iz članaka 9. i 10. ove Odluke istekom roka za dostavu ponuda, otvorit će se pravovremeno dostavljene ponude.

Ponude zaprimljene u papirnatom obliku nakon isteka roka za dostavu ponuda vratit će se neotvorene ponuditelju. Ponude zaprimljene u elektroničkom obliku nakon isteka roka za dostavu ponuda neće se razmatrati.

Otvaranje ponuda nije javno.

O postupku otvaranja, pregleda i ocjene ponuda sastavlja se zapisnik, koji se ne dostavlja ponuditeljima, već presliku zapisnika o otvaranju, pregledu i ocjeni ponuda naručitelj dostavlja ponuditelju na njegov zahtjev.

Tijekom pregleda i ocjene ponuda moguće je tražiti pojašnjena i upotpunjavanje u vezi s dokumentima traženim u zahtjevu za prikupljanje ponuda odnosno elemenata ponude.

-6-

Članak 16.

Postupci nabave iz članaka 9. i 10. ove Odluke završavaju izdavanjem narudžbenice ili sklapanjem ugovora s odabranim ponuditeljem u slučajevima kada isporuka robe / pružanje usluga / izvođenje radova zahtjeva detaljan opis.

Članak 17.

Iznimno, u postupcima iz članaka 9. i 10. ove Odluke, može se u ime naručitelja uputiti poziv za dostavu ponude na dokaziv način (elektroničkom poštom, faksom, poštanskim putem i sl.) samo jednom gospodarskom subjektu, a naročito:

* kada je to u skladu s posebnim propisom, tarifom sadržanom u posebnom propisu ili pravilima kojim je regulirano obavljanje određenih usluga, a navedene odredbe nije moguće isključiti ili mijenjati,
* kada zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt,
* kada je to nužno potrebno iz razloga iznimne žurnosti ili drugih opravdanih razloga izazvanih događajima koje naručitelj nije mogao predvidjeti ili izbjeći (npr. u slučaju više sile),
* kada je to potrebno zbog dovršenja već započetih radova / isporuke roba / izvršenja usluge iz osnovnog ugovora, a ukupno uvećanje ne prelazi vrijednost od 10% (deset posto) prvotne vrijednosti nabave robe ili usluge, odnosno ne prelazi vrijednost od 15 % (petnaest posto) prvotne vrijednosti nabave radova,
* kod hotelskih i restoranskih usluga, odvjetničkih usluga, javnobilježničkih usluga, socijalnih usluga, usluga obrazovanja, konzultantskih usluga, usluga vještaka,
* izuzeća sukladno Zakonu o javnoj nabavi,
* u ostalim slučajevima po odluci općinskog načelnika uz obrazloženje.

Okolnosti koje su bitno utjecale na prikupljanje jedne ponude moraju biti posebno obrazložene od strane osobe koja provodi postupak nabave.

**V. ODABIR PONUDE**

Članak 18.

Kriterij odabira najpovoljnije ponude odnosno ponuditelja u pravilu je najniža cijena, a može biti i ekonomski najpovoljnija ponuda.

Ukoliko je kriterij odabira ekonomski najpovoljnija ponuda, osim kriterija cijene mogu se koristiti i npr. kriterij kvalitete, uključujući tehničku vrijednost, estetske i funkcionalne značajke, pristupačnost, rješenje za sve korisnike, društvene, okolišne i inovativne značajke te trgovanje i uvjete trgovanja, organizaciju, kvalifikacije i iskustvo osoblja angažiranog na izvršenju određene nabave, ako kvaliteta angažiranog osoblja može značajno utjecati na razinu uspješnosti izvršenja ugovora ili usluge nakon prodaje i tehničku pomoć, uvjete isporuke kao što su datum isporuke, proces isporuke i rok isporuke ili rok izvršenja i slično.

-7-

Članak 19.

Kod jednostavne nabave robe i usluga te radova procijenjene vrijednosti jednake ili veće od 8.000,00 EUR-a, za naručitelja, općinski načelnik na osnovi rezultata pregleda i ocjene ponuda donosi odluku o odabiru ponude koja se temelji na kriteriju za odabir ponude.

Odluka o odabiru ponude obavezno sadrži:

1. podatke o naručitelju,
2. predmet nabave za koji se donosi odluka,
3. podatke o ponuditelju čija ja ponuda odabrana za izdavanje narudžbenice odnosno sklapanje ugovora o nabavi,
4. cijenu odabrane ponude,
5. podatke o poziciji proračuna na kojoj će izvršeni rashodi biti evidentirani,
6. rok plaćanja,
7. datum donošenja i potpis odgovorne osobe.

Članak 20.

Odluku o odabiru ponude naručitelj dostavlja bez odgode svim ponuditeljima na dokaziv način, osim ponuditeljima koji nisu pravovremeno dostavili ponude.

Iznimno, dostavom odluke o odabiru na dokaziv način ponuditeljima, smatra se i njena objava na internetskoj stranici naručitelja. Odluka objavljena na internetskoj stranici naručitelja mora ostati vidljiva najmanje 15 dana od dana njenog objavljivanja.

Donošenjem odluke o odabiru naručitelj stječe uvjete za sklapanje ugovora o nabavi, ukoliko se isti zaključuje odnosno za izdavanje narudžbenice, ovisno o predmetu nabave za pojedinu jednostavnu nabavu.

**VI. PONIŠTENJE POSTUPKA**

Članak 21.

Naručitelj može poništiti postupak jednostavne nabave procijenjene vrijednosti jednake ili veće od 8.000,00 EUR-a, u bilo kojoj fazi provedbe postupka. Ako postoje razlozi za poništenje postupka jednostavne nabave, naručitelj bez odgode donosi odluku o poništenju postupka.

U odluci o poništenju postupka, naručitelj navodi:

1. podatke o naručitelju,
2. predmet nabave,
3. obrazloženje razloga poništenja,
4. datum donošenja i potpis odgovorne osobe.

U slučaju poništenja postupka nakon roka za dostavu ponuda naručitelj dostavlja odluku o poništenju bez odgode svim ponuditeljima na dokaziv način, osim ponuditeljima koji nisu pravovremeno dostavili ponude.

-8-

Iznimno, dostavom odluke o poništenju na dokaziv način, smatra se i njena objava na internetskoj stranici. Odluka objavljena na internetskoj stranici naručitelja mora ostati vidljiva najmanje 15 dana od dana njenog objavljivanja.

**VII. ROK MIROVANJA I ŽALBA NA ODLUKU NARUČITELJA**

Članak 22.

Na postupak jednostavne nabave ne primjenjuje se rok mirovanja.

Protiv odluke o odabiru ili poništenju nije moguće podnijeti žalbu Državnoj komisiji za kontrolu postupaka javne nabave.

**VIII. PRIJELAZNE I ZAVRŠNE ODREDBE**

Članak 23.

Postupci jednostavne nabave pokrenuti do stupanja na snagu ove Odluke o provedbi postupaka jednostavne nabave u Općini Križ („Glasnik Zagrebačke županije“ br. 46/22) dovršit će se prema odredbama te Odluke.

Članak 24.

Danom stupanja na snagu ove Odluke prestaje važiti Odluka o provedbi postupaka jednostavne nabave u Općini Križ („Glasnik Zagrebačke županije“ br. 46/22).

Članak 25.

Ova Odluka objaviti će se u Glasniku Zagrebačke županije i na internetskoj stranici Općine Križ.

Članak 26.

Ova Odluka stupa na snagu osmi dan od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 406-01/25-01/02

URBROJ: 238-16-01-25-1

Križ, 29. siječnja 2025.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članka 113.a Zakona o prostornom uređenju („Narodne novine“ br. 153/13, 65/17, 114/18, 39/19, 98/19 i 67/23), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**Odluku o ukidanju Odluke o transformaciji**

**Prostornog plana uređenja Općine Križ**

Članak 1.

Ukida se Odluka o transformaciji Prostornog plana uređenja Općine Križ („Glasnik Zagrebačke županije“ br. 10/24).

Članak 2.

Ova Odluka stupa na snagu prvog dana od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 350-03/24-17/01

URBROJ: 238-16-01-25-2

Križ, 29. siječnja 2025.

PREDSJEDNIK

OPĆINSKOG VIJEĆA OPĆINE KRIŽ:

Zlatko Hrastić

Na temelju članka 86. Zakona o prostornom uređenju („Narodne novine“ br. 153/13, 65/17, 114/18, 39/19, 98/19 i 67/23), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**Odluka o ukidanju Odluke o izradi izmjene i dopune**

**Prostornog plana uređenja Općine Križ**

Članak 1.

Ukida se Odluka o izradi izmjene i dopune Prostornog plana uređenja Općine Križ („Glasnik Zagrebačke županije“ br. 26/24)

Članak 2.

Ova Odluka stupa na snagu prvog dana od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 350-03/24-37/01

URBROJ: 238-16-01-25-24

Križ, 29. siječnja 2025.

PREDSJEDNIK

OPĆINSKOG VIJEĆA OPĆINE KRIŽ:

Zlatko Hrastić

Na temelju članka 86. Zakona o prostornom uređenju (Narodne novine broj 153/13, 65/17, 114/18, 39/19, 98/19 i 67/23), u daljnjem tekstu: Zakon, te temeljem članka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donosi

**Odluku o izradi izmjene i dopune**

**Prostornog plana uređenja Općine Križ**

***Opće odredbe***

Članak 1.

Donosi se odluka o izradi izmjene i dopune Prostornog plana uređenja Općine Križ, u daljnjem tekstu: Odluka.

Donošenjem ove Odluke započinje postupak izrade i donošenja izmjene i dopune Prostornog plana uređenja Općine Križ (Glasnik Zagrebačke županije broj 4/04, 19/06, 35/07, 32/12, 15/13, 26/16, 35/16-pročišćeni tekst, 23/19, 36/19-pročišćeni tekst, 29/20, 35/20-pročišćeni tekst, 12/21 i 19/21-pročišćeni tekst), u daljnjem tekstu: izmjena i dopuna Plana.

Nositelj izrade izmjene i dopune Plana je Općina Križ, Jedinstveni upravni odjel, u daljnjem tekstu: Nositelj izrade.

Odgovorna osoba Nositelja izrade je čelnik tijela iz stavka 3. ovoga članka.

***Pravna osnova za izradu izmjene i dopune Plana***

Članak 2.

Postupak izrade i donošenja izmjene i dopune Plana temelji se na odredbama članka 86. do članka 112. Zakona, a u skladu s odredbama Pravilnika o prostornim planovima (Narodne novine broj 152/23), u daljnjem tekstu: Pravilnik, i ostalim važećim propisima iz područja prostornog uređenja.

***Razlozi donošenja izmjene i dopune Plana, ciljevi i programska polazišta***

Članak 3.

Ovom Odlukom određuju se razlozi, ciljevi i programska polazišta u okviru kojih se određuju prostorno planska rješenja u postupku izrade izmjene i dopune Plana.

Razlozi za donošenje izmjene i dopune Plana:

1. Usklađenost sa zakonskim i podzakonskim okvirom
   1. Zakonska obveza izrade izmjene i dopune Plana i usklađenje sa Zakonom

Na temelju članka 86. Zakona o prostornom uređenju (Narodne novine broj 153/13, 65/17, 114/18, 39/19, 98/19 i 67/23); u daljnjem tekstu: Zakon, članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21)

* 1. Usklađenje s planom više razine

Sukladno odredbama članka 61. stavka 2. Zakona Plan mora biti usklađen s prostornim planom više razine i to:

Prostorni plan Zagrebačke županije ("Glasnik Zagrebačke županije" br. 3/02, 6/02 (ispravak), 8/05, 8/07, 4/10, 10/11, 14/12 - (pročišćeni tekst), 27/15, 31/15 (pročišćeni tekst), 43/20 i 46/20 (ispravak Odluke) i 2/21 (pročišćeni tekst)

* 1. Usklađenje s planom šireg područja iste razine

Nije primjenjivo

1. Određivanje novih prostorno planskih rješenja

Općina je u razdoblju od ožujka 2021. godine, kada je Općinsko vijeće donijelo odluku o VIII. izmjenama i dopunama PPUO, zaprimila veliki broj zahtjeva za proširenje građevinskih područja te drugih područja. Temeljem ovih zahtjeva Općinski načelnik je, sukladno članku 85. Zakona o prostornom uređenju, donio zaključak o osnovanosti pokretanja postupka za izradu izmjena prostornog plana.

U izradi izmjena Plana provest će se stručna analiza zaprimljenih zahtjeva i prijedloga i razmotriti mogućnosti proširenja i/ili smanjenja građevinskih područja naselja i izdvojenih građevinskih područja izvan naselja u okvirima koji su utvrđeni Zakonom o prostornom uređenju i Prostornim planom Zagrebačke županije.

Osnovni ciljevi i programska polazišta za izradu izmjene i dopune Plana:

Cilj izrade Plana je osuvremeniti, unificirati i digitalizirati prostorni plan uređenja te time pojednostavniti i olakšati njegovu provedbu.

Plan će biti izrađen u modulu ePlanovi i modulu ePlanovi Editor informacijskog sustava prostornog uređenja.

Plan će se izraditi i provoditi putem digitalnog infrastrukturnog servisa za unapređenje pružanja elektroničkih javnih usluga što će smanjiti opterećenja građanima, poslovnim subjektima i investitorima. Planom će se ubrzati izdavanje akata za gradnju i realizacija investicija na svim razinama upravljanja.

Nova tehnologija izrade Plana omogućit će unošenje svih relevantnih prostornih podataka te njihovu analizu i usporedbu. Prostorni razvoj će se temeljiti na sveobuhvatnoj analizi prostornih podataka koja će omogućiti kvalitetno i objektivno donošenje odluka o prostoru te precizniju projekciju njihovog sinergijskog učinka.

***Obuhvat izmjene i dopune Plana***

Članak 4.

Područje Općine Križ u administrativnim granicama utvrđenima Zakonom o područjima županija, gradova i općina u Republici Hrvatskoj ("Narodne novine" br. 86/06, 125/06-ispravak, 16/07-ispravak, 95/08- Odluka USRH, 46/10-ispravak, 145/10, 37/13, 44/13, 45/13 i 110/15).

***Sažeta ocjena stanja u obuhvatu izmjene i dopune Plana***

Članak 5.

Ocjena stanja u obuhvatu izmjene i dopune Plana proizlazi iz:

Područje Općine Križ je pretežito ruralnih obilježja, a prostorna struktura naselja je u skladu s tim osnovnim obilježjem. Povoljan prometni položaj, prihvatljiva cijena građevinskog zemljišta, dobra infrastrukturna opremljenost i očuvanost prirodnog okoliša rezultirali su povećanim interesom za gospodarska i druga ulaganja na području Općine.

U tom je kontekstu nužno unaprijediti prostorni plan koji se, iako izrađen korištenjem digitalnih tehnologija, provodi primarno korištenjem zastarjelih analognih tehnika. Tehnologija kojom je Plan izrađen ne omogućuje cjelovitu i sveobuhvatnu analizu prostornih podataka.

***Popis sektorskih strategija i drugih dokumenata u skladu s kojima se utvrđuju zahtjevi za izradu izmjene i dopune Plana***

Članak 6.

Sektorske strategije, planovi, studije i drugi dokumenti doneseni na temelju posebnih propisa koji sadrže strateška usmjerenja te programi i planovi pojedinih sektora od utjecaja za izradu Plana u skladu s kojima javnopravna tijela utvrđuju zahtjeve za izradu Plana su:

Plan razvoja Zagrebačke županije za period 2021. – 2027. godine

***Način pribavljanja stručnih rješenja za izradu izmjene i dopune Plana***

Članak 7.

Osigurava stručni izrađivač Plana sa suradnicima

***Popis javnopravnih tijela određenih posebnim propisima, koja daju zahtjeve za izradu izmjene i dopune Plana iz područja svog djelokruga, te drugih sudionika i korisnika prostora koji trebaju sudjelovati u izradi izmjene i dopune Plana***

Članak 8.

Poziv na dostavu zahtjeva za izradu izmjene i dopune Plana uputit će se sljedećim javnopravnim tijelima:

* 1. Županijska uprava za ceste Zagrebačke županije, HR-10000 Zagreb, Remetinečka cesta 3.
  2. HŽ INFRASTRUKTURA d.o.o., Sektor za razvoj, pripremu i provedbu investicija i EU fondova, HR-10000 Zagreb, Mihanovićeva ulica 12.
  3. Hrvatske vode, VGO za srednju i donju Savu, HR-35000 Slavonski Brod, Šetalište braće Radića 22.
  4. Hrvatska regulatorna agencija za mrežne djelatnosti, HR-10110 Zagreb, Ulica Roberta Frangeša Mihanovića 9.
  5. Ministarstvo unutarnjih poslova, Ravnateljstvo civilne zaštite, Područni ured civilne zaštite Zagreb, Služba za inspekcijske poslove, HR-10000 Zagreb, Avenija Većeslava Holjevca 20.
  6. IVAPLIN d.o.o., HR-10310 Ivanić-Grad, Ulica Krešimira IV 10.
  7. PLINACRO d.o.o., HR-10000 Zagreb, Savska cesta 88a.
  8. INA-INDUSTRIJA NAFTE d.d., HR-10000 Zagreb, Avenija Većeslava Holjevca 10.
  9. JANAF d.d., HR-10000 Zagreb, Miramarska cesta 24.
  10. Ministarstvo gospodarstva i održivog razvoja, Uprava vodnoga gospodarstva i zaštite mora, HR-10000 Zagreb, Ulica grada Vukovara 220.
  11. Ministarstvo poljoprivrede, Uprava šumarstva, lovstva i drvne industrije, HR-10000 Zagreb, Planinska ulica 2a.
  12. Ministarstvo poljoprivrede, Uprava za poljoprivredno zemljište, biljnu proizvodnju i tržište, HR-10000 Zagreb, Ulica grada Vukovara 78.
  13. Ministarstvo obrane, Uprava za materijalne resurse, Sektor za vojnu infrastrukturu i zaštitu okoliša, Služba za vojno graditeljstvo i energetsku učinkovitost, HR-10000 Zagreb, Trg kralja Petra Krešimira IV 1.
  14. Ministarstvo prostornoga uređenja, graditeljstva i državne imovine, Uprava za upravljanje i raspolaganje nekretninama, HR-10000 Zagreb, Ulica Republike Austrije 20.
  15. Ministarstvo kulture i medija, Uprava za zaštitu kulturne baštine, Konzervatorski odjel u Zagrebu, HR-10000 Zagreb, Mesnička 49.
  16. IVAKOP d.o.o., HR-10310 Ivanić-Grad, Savska 50.
  17. VODOOPSKRBA I ODVODNJA ZAGREBAČKE ŽUPANIJE d.o.o., HR-10000 Zagreb, Koledovčina ulica 1.
  18. Hrvatski operator prijenosnog sustava d.d., Prijenosno područje Zagreb, HR-10000 Zagreb, Kupska 4.
  19. Hrvatski operator prijenosnog sustava d.d., Sektor za razvoj, priključenja, izgradnju i upravljanje imovinom, HR-10000 Zagreb, Kupska 4.
  20. Hrvatske autoceste d.o.o., HR-10000 Zagreb, Širolina ulica 4.
  21. HEP-Operator distribucijskog sustava d.o.o., Elektra Križ, HR-10314 Križ, Trg sv. Križa 7.
  22. Hrvatske ceste d.o.o., Sektor za održavanje i promet, Poslovna jedinica Zagreb, Tehnička ispostava Zagreb, HR-10000 Zagreb, Metalčeva 5.

Poziv na dostavu zahtjeva za izradu izmjene i dopune Plana uputit će se i drugim sudionicima i korisnicima prostora koji sudjeluju u izradi izmjene i dopune Plana:

1. Odašiljači i veze d.o.o., HR-10000 Zagreb, Ulica grada Vukovara 269.
2. Javna ustanova za upravljanje zaštićenim područjima i drugim zaštićenim dijelovima prirode na području Zagrebačke županije "Zeleni prsten", HR-10430 Samobor, Ulica 151. Samoborske brigade HV 1.

Rok za dostavu zahtjeva je 30 dana od zaprimanja poziva za dostavu zahtjeva.

Ako javnopravno tijelo ne dostavi zahtjeve u roku iz prethodne alineje, smatra se da zahtjeva nema.

Modul ePlanovi Informacijskog sustava prostornog uređenja (za javnopravna tijela) i urudžbeni zapisnik (za građane)

***Dinamika s fazama izrade izmjene i dopune Plana***

Članak 9.

Za izradu izmjene i dopune Plana određuju se dinamika i faze izrade izmjene i dopune Plana kako slijedi:

1. Određivanje nositelja izrade plana

2. Određivanje odgovornog voditelja izrade nacrta prijedloga plana

3. Izradu prijedloga Odluke o izradi plana

4. Pribavljanje mišljenja na prijedlog Odluke o izradi plana sukladno posebnim zakonima kojima se uređuje zaštita okoliša i prirode

5. Donošenje Odluke o izradi plana

6. Prikupljanje zahtjeva za izradu plana

7. Izradu stručnih rješenja plana

8. Utvrđivanje prijedloga plana za javnu raspravu

9. Provedba javne rasprave

10. Izrada izvješća o javnoj raspravi

11. Utvrđivanje konačnog prijedloga plana

12. Pribavljanje mišljenja na konačni prijedlog plana

13. Donošenje Odluke o usvajanju plana na predstavničkom tijelu jedinice lokalne samouprave

***Izvori financiranja izrade izmjene i dopune Plana***

Članak 10.

Nacionalni plan oporavka i otpornosti 2021. – 2026., Proračun Općine Križ

***Druga pitanja značajna za izradu izmjene i dopune Plana***

Članak 11.

Nije primjenjivo.

***Prijelazne i završne odredbe***

Članak 12.

Do donošenja Izmjena i dopuna Plana nije zabranjeno izdavanje akata kojima se odobravaju zahvati u prostoru u obuhvatu važećeg Plana.

KLASA: 350-03/24-37/01

URBROJ: 238-16-01-25-25

Križ, 29. siječnja 2025.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članka 36. Zakona o poljoprivredi („Narodne novine“ br. 118/18, 42/20, 127/20 i 52/21), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**ODLUKU**

**o izmjenama**

**Programa potpora poljoprivredi na području Općine Križ za 2025. godinu**

**Članak 1.**

U Programu potpora poljoprivredi na području Općine Križ za 2025. godinu („Glasnik Zagrebačke Županije“ br. 50/24), u daljnjem tekstu: Program, u članku 2. stavak 1. mijenja se i glasi:

„Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potporu de minimis u poljoprivrednom sektoru (SL L 352, 24.12.2013.), Uredbom Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51/1, 22.2.2019.) i Uredbom Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L, 13.12.2024.) – u daljnjem tekstu: Uredba 1408/2013.“.

**Članak 2.**

U članku 2. stavku 2. točki (b) bilješka se zamjenjuje sljedećim:

„ b) S obzirom da se u skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (Sporazum o povlačenju, SL L 29, 31.1.2020., str. 7., ELI: http://data.europa.eu/eli/treaty/ withd\_2020/sign), a posebno člankom 10. Windsorskog okvira i njegovim Prilogom 5. (vidjeti Zajedničku izjavu br. 1/2023 Unije i Ujedinjene Kraljevine u Zajedničkom odboru osnovanom Sporazumom o povlačenju od 24. ožujka 2023., SL L 102, 17.4.2023., str. 87.), određene odredbe prava Unije o državnim potporama u pogledu mjera koje utječu na trgovinu između Sjeverne Irske i Unije i dalje primjenjuju na Ujedinjenu Kraljevinu, svako upućivanje na države članice za potrebe ove Uredbe tumači se tako da uključuje Ujedinjenu Kraljevinu u vezi sa Sjevernom Irskom.”.

**Članak 3.**

U članku 3. stavku 1. Programa riječi: „članku 2., točka 2.“ zamjenjuju se riječima: „članku 2. stavku 2.“.

**Članak 4.**

Članak 10. Programa mijenja se i glasi:

„Sukladno članku 3. Uredbe *de minimis* ukupan iznos potpora male vrijednosti koji je dodijeljen jednom poduzetniku ne smije prijeći iznos od 50.000,00 EUR-a tijekom bilo kojeg razdoblja od tri godine te se ta gornja granica primjenjuje bez obzira na oblik ili svrhu potpore.

Sukladno članku 7. Pravilnika o državnim potporama poljoprivredi i ruralnom razvoju („ Narodne novine“ broj 7/21) prije dodjeljivanja potpore podnositelj zahtjeva mora svom zahtjevu priložiti izjavu, u pisanom ili elektroničkom obliku, o svakoj drugoj potpori *de minimis* na koju se primjenjuje Uredba *de minimis* ili druge uredbe o potporama *de minimis* primljenoj tijekom bilo kojeg trogodišnjeg razdoblja.

Davatelj potpore male vrijednosti dužan je korisniku potpore male vrijednosti dostaviti obavijest da mu je dodijeljena potpora male vrijednosti sukladno Uredbi *de minimis* pisanim ili elektroničkim putem obavijestiti o iznosu potpore izraženom u bruto novčanoj protuvrijednosti i o njezinu *de minimis* karakteru.“.

**Članak 5.**

Ova Odluka stupa na snagu prvog dana od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA:320-01/24-01/98

URBROJ:238-16-01-25-4

Križ, 29. siječnja 2025.

PREDSJEDNIK

OPĆINSKOG VIJEĆA OPĆINE KRIŽ:

Zlatko Hrastić

Na temelju članka 78. Zakona o koncesijama („Narodne novine“ br. 69/17 i 107/20), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**ODLUKu**

**o donošenju godišnjeg plana davanja koncesija**

**za 2025. godinu**

I.

Donosi se godišnji plan davanja koncesija za 2025. godinu koji se objavljuje na standardnom obrascu Ministarstva financija te isti prileži ovoj Odluci i čini njezin sastavni dio.

II.

Ova Odluka stupa na snagu osmi dan od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 363-02/25-01/03

URBROJ: 238-16-01-25-1

Križ, 29. siječnja 2025.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članka 391. stavka 1. Zakona o vlasništvu i drugim stvarnim pravima („Narodne novine“ br. [91/96](https://www.zakon.hr/cms.htm?id=32383), [68/98](https://www.zakon.hr/cms.htm?id=32385), [137/99](https://www.zakon.hr/cms.htm?id=32387), [22/00](https://www.zakon.hr/cms.htm?id=32389), [73/00](https://www.zakon.hr/cms.htm?id=32391), [129/00](https://www.zakon.hr/cms.htm?id=32393), [114/01](https://www.zakon.hr/cms.htm?id=32395), [79/06](https://www.zakon.hr/cms.htm?id=32397), [141/06](https://www.zakon.hr/cms.htm?id=32399), [146/08](https://www.zakon.hr/cms.htm?id=32401), [38/09](https://www.zakon.hr/cms.htm?id=32403), [153/09](https://www.zakon.hr/cms.htm?id=32405), [143/12](https://www.zakon.hr/cms.htm?id=32407), [152/14](https://www.zakon.hr/cms.htm?id=32409), [81/15](https://www.zakon.hr/cms.htm?id=53464) i [94/17](https://www.zakon.hr/cms.htm?id=53467)), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23), točke I. podtočke 12. Odluke o prodaji nekretnine – zemljišta u vlasništvu Općine Križ i utvrđivanju teksta javnog natječaja za prodaju (KLASA: 940-01/24-01/10, URBROJ: 238-16-01-24-5 od 21. studenog 2024. godine) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**O D L U K U**

**o odabiru ponuditelja za kupnju nekretnine-zemljišta**

**za izgradnju poslovno-stambenih zgrada**

I.

Općinsko vijeće Općine Križ prihvaća ponudu ponuditelja ZF PROJEKT d.o.o., Trg grofova Erdödyja 22, Popovača, OIB: 27722151418 za kupnju nekretnine – zemljišta u vlasništvu Općine Križ, zaprimljenu u roku, povodom javnog natječaja za prodaju nekretnine – zemljišta za izgradnju poslovno-stambenih zgrada objavljenog u Narodnim novinama br. 139/2024 od 04. prosinca 2024. godine, i to za nekretninu u k.o. Križ, zk.uložak br. 1721 k.č.br. 218/11 KRIŽ VOĆNJAK, površine 2443 m2, s ponuđenom cijenom u iznosu od =28.000,00 EUR-a (slovima: dvadesetosamtisućaeura).

II.

Ovlašćuje se Općinski načelnik Općine Križ da s odabranim ponuditeljem, a u skladu s Odlukom, prihvaćenom ponudom i odredbama Javnog natječaja, zaključi Ugovor, kojim će se urediti međusobna prava i obveze vezane uz kupoprodaju predmetnog zemljišta, između ponuditelja iz točke I. ove Odluke i prodavatelja Općine Križ.

Nalaže se Općinskom načelniku Općine Križ i odabranom ponuditelju da zaključe Ugovor o kupoprodaji odmah nakon donošenja Odluke Općinskog vijeća Općine Križ o odabiru ponuditelja.

III.

Ova Odluka stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 940-01/24-01/10

URBROJ: 238-16-01-25-14

Križ, 29. siječnja 2025.

PREDSJEDNIK

OPĆINSKOG VIJEĆA OPĆINE KRIŽ:

Zlatko Hrastić

Na temelju članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

O D L U K U

o kratkoročnom zaduživanju Općine Križ

kod Privredne banke Zagreb d.d. Zagreb

Članak 1.

Općinsko vijeće Općine Križ odobrava kratkoročno zaduživanje Općine Križ uzimanjem kratkoročnog kredita - prekoračenje po poslovnom računu za redovno poslovanje Općine Križ u iznosu 400.000,00 EUR-a (slovima: četristotisućaeura) kod Privredne banke Zagreb d.d. Zagreb.

Članak 2.

Kratkoročni kredit iz članka 1. ove Odluke odobrava se uz slijedeće uvjete :

|  |  |
| --- | --- |
| Iznos i valuta | 400.000,00 EUR |
| Vrsta posla | prekoračenje po poslovnom računu – kratkoročno |
| Krajnji rok korištenja | 27.02.2026. godine |
| Način korištenja | dovođenjem u prekoračenje računa do visine odobrenog kredita najkasnije do radnog dana koji prethodi danu dospijeća kredita |
| Način otplate | prema mogućnostima, a najkasnije na dan dospijeća kredita |
| Krajnji rok vraćanja | 28.02.2026. godine |
| Kamatna stopa :  - redovna :  - način obračuna :  - zatezna | -fiksna, 3,70 % godišnje  -mjesečno  -u visini zakonske zatezne kamatne stope |
| Naknada banke :   * za obradu zahtjeva * za odobrenje krredita :   - za rezervaciju sredstava : | -0,15 %, jednokratno, najmanje 132,72 EUR-a  -0,45 %, jednokratno, najmanje 132,72 EUR-a    -0,125 % godišnje, tromjesečno, najmanje 132,72 EUR-a |
| Osiguranje povrata:  -Mjenica  -Zadužnica | -1 (jedna) bjanko vlastita akceptirana mjenica „bez protesta“ uz mjenično očitovanje  - 1 (jedna ) zadužnica |
| Posebne ugovorne obveze: | Obveza obavljanja 100% eurskog platnog prometa preko transakcijskog računa otvorenog u Banci |

Članak 3.

Kratkoročni kredit će se koristiti za održavanje tekuće likvidnosti.

Članak 4.

Ovlašćuje se Općinski načelnik Općine Križ da zaključi ugovor o kratkoročnom zaduživanju s Privrednom bankom Zagreb d.d. Zagreb.

Članak 5.

Ova Odluka stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 450-01/25-01/01

URBROJ: 238-16-01-25-2

Križ, 29. siječnja 2025.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), a sukladno odredbama Zakona o ustanovama („Narodne novine“ br. 76/93, 29/97, 47/99, 35/08, 127/19 i 151/22), Zakona o knjižnicama i knjižničnoj djelatnosti („Narodne novine“ br. 17/19, 98/19, 114/22 i 36/24) te Statuta Knjižnice i čitaonice Križ od 12. lipnja 2024. godine, Općinsko vijeće Općine Križ na 34. sjednici održanoj dana 29. siječnja 2025. godine donijelo je

**O D L U K U**

**o davanju prethodne suglasnosti na prijedlog**

**Pravilnika o unutarnjem ustrojstvu Knjižnice i čitaonice Križ**

**I.**

Općinsko vijeće Općine Križ daje prethodnu suglasnost na prijedlog Pravilnika o unutarnjem ustrojstvu Knjižnice i čitaonice Križ, koji je sastavni dio ove Odluke.

**II.**

Ova Odluka stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 611-01/25-01/02

URBROJ: 238-16-01-25-2

Križ, 29. siječnja 2025.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članaka 35. i 48. stavka 3. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**ODLUKU**

**o izdvajanju novčanih sredstava za naknadu za pruženu energetsku uslugu**

I.

Općinsko vijeće Općine Križ odobrava izdvajanje novčanih sredstavaiz Proračuna Općine Križ za 2025. godinu i projekcija za 2026. i 2027. godinu u iznosu od =50.832,84 EUR-a (slovima: pedesettisućaosamstotridesetdvaeuraosamdesetčetiricenta) za plaćanje naknade za pruženu energetsku uslugu, s pozicije: R0095 – 323980 naknada za energetsku uslugu.

II.

Ukupan iznos novčanih sredstava iz točke I. ove Odluke Općina Križ uplaćivati će na IBAN trgovačkog društva Experta Grupa d.o.o., Požega, HR0823600001102520947 u mjesečnom iznosima, a temeljem zaprimljenih računa.

III.

Ovaj Zaključak stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 391-01/25-01/01

URBROJ: 238-16-01-25-1

Križ, 29. siječnja 2025.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članaka 35. i 48. stavka 3. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**zaključak**

**o izdvajanju novčanih sredstava za radove asfaltiranja Ulice Jandrinec i**

**Ulice Eugena Satlera u Križu**

I.

Općinsko vijeće Općine Križ odobrava izdvajanje novčanih sredstavaza plaćanje trgovačkom društvu Swietelsky d.o.o., Nova cesta 192, 10000 Zagreb, OIB: 46016050186 za radove asfaltiranja Ulice Jandrinec i Ulice Eugena Satlera u Križu iz Proračuna Općine Križ za 2025. godinu i projekcija za 2026. i 2027. godinu, s pozicije: R0102 – 323210 usluge tekućeg i investicijskog održavanja građevinskih objekata, u ukupnom iznosu od:

=40.010,00 EUR-a

+ PDV(25%) = 10.002,50 EUR-a

**SVEUKUPNO = 50.012,50 EUR-a**

(slovima: pedesettisućadvanaesteurapedesetcenti)

II.

Ovaj Zaključak stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 363-01/24-01/66

URBROJ: 238-16-01-25-7

Križ, 29. siječnja 2025.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članaka 35. i 48. stavka 3. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 34. sjednici održanoj dana 29. siječnja 2025. godine donijelo je

**zaključak**

**o izdvajanju novčanih sredstava za radove rekonstrukcije i opremanja društvenog i vatrogasnog doma u Bunjanima – unutarnje uređenje**

I.

Općinsko vijeće Općine Križ odobrava izdvajanje novčanih sredstavaza plaćanje trgovačkom društvu IP ENGINEERING d.o.o., Konšćani 43, 10315 Novoselec, OIB: 84944454038 za radove rekonstrukcije i opremanja društvenog i vatrogasnog doma u Bunjanima – unutarnje uređenje iz Proračuna Općine Križ za 2025. godinu i projekcija za 2026. i 2027. godinu, s pozicije : R0156 – 421490 ostali nespomenuti građevinski objekti, u ukupnom iznosu od:

=42.909,50 EUR-a

+ PDV(25%) = 10.727,38 EUR-a

**SVEUKUPNO = 53.636,88 EUR-a**

(slovima: pedesettritisućešestotridesetšesteuraosamdesetosamcenti)

II.

Ovaj Zaključak stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 360-01/25-01/01

URBROJ: 238-16-01-25-15

Križ, 29. siječnja 2025.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić